정조 10년 · 목
惠民署啓言。兩道疹方。聚會兩醫司諸醫商確。則忠淸道醫方。其所總論。雖謂之平溫平涼。合爲通用之劑云。而考其材料。則二四丹有涼而無溫。服法雖以年齒區別多少。而不問强弱淺深。一竝通用云者。太無界限。以此一藥。通治始終。決是行不得之事。三香辟邪丹。則鳩聚理氣辟邪等藥料。合成一方。以爲主治今年雜病奇怪之症云。而今年雜病。專用燒酒。人多顂活。便成經驗。其中有用蘇合淸心元者。又有用正氣安蛔飮者。不可一槪論。則專主此藥。恐非活法。頒布京外。有難輕議。至於慶尙道醫人所論則以爲。疹疫雖是運氣。一經之人。旣無再犯。則治法似不可專依運氣云者。不無意見。且其論症也。命藥也。專主古方痘科彙編麻疹條治法。而損益之。分別虛實。指陳始終。旁及雜症。頗爲纖悉。與目下所用。不至齟齬。雖非神奇之妙劑。足爲通行之治法。京中則不必以此加疊。而諸道熾盛處。及今頒布。可謂有益無害。卽令兩醫司。眞諺翻謄。下送八道本署擧行事。當此悲疚之日。屢勤飭敎。更爲董飭醫官。藥料則隨乏加製。診視則隨問往察。俾無一分疏漏之患。○典醫監啓言。嶺醫所論。皆出於痘科彙編。而若其寒熱虛實等症。惟在卞識之精粗。明知某症。按方投劑。則足可責效。湖西醫方。二四丹過於涼冷。三香辟邪丹峻於攻擊。未可輕試。目今紅疹餘症。或由飮食。或由暑風。蘇合淸心之劑。正氣安蛔之散。服之多效。則兩藥方文。姑不必頒布。而外方熾盛與否。有難料度。嶺醫方文一通。爲先知委各道。以爲預備之地。從之。○政院啓言。典醫監疹方謄布啓目。年月之行。不爲踏印。奏御文字。何等至重。而如是疏忽。該提調請竝推考。從之。○漆谷醫人朴尙敦疹疫方。疹疫總論。夫疹疫爲病。勿論男女長幼。皆是脾肺二經之蘊積熱毒。而又以風寒時氣之所作。熏發於皮膚。痛勢初如傷寒。或五六日而發。或三四日而出。狀如蚊蟲之所咬。赤斑遍身。甚則疊腫。赤斑而紅活者順。黑斑則必死。此內外熱極而血結故也。其初痛欲發之時。不可大汗。而只可用升麻葛根湯二三貼微表之。其餘則隨症治之。而首尾當滋陰補血。以淸肺金瀉心火解風熱爲主。使免肺金之受剋。又愼飮食酒肉魚腥油膩等物。俾無脾土之受傷。則病輕易愈。而又免諸般之症矣。大抵此病。雖是運氣所係。其所治法。亦不全在於運氣。何也。凡輪行癘疾。非時瘧霍泄痢。似癘非癘及暴死。奇怪難名之病。此果全屬於運氣。而至於疹疫。則與痘疾大小雖異。一經者旣無再犯。則似不可全依運氣法而治之矣。況且卽今時運。大體土虧金衰。只有痰涎虛熱。而又有蟲氣。故欲施溫藥。則熱氣益肆。欲施淸劑。則痰涎蟲毒。挾發作梗。以此之故。例多失其治。而致有不救之弊。豈非可懼可惜者乎。兹敢參集古方。又添附臆見。諸般治法。逐條列書于左。一。初痛時發熱時。症狀雖未明白。便以升麻葛根湯或蔘蘇飮。去陳皮砂仁。用數三貼微汗之。使疹易出。而雖不汗出。更勿用之。而恒用蔥白湯甚好。一。發熱之時及出表之後。切禁風寒生冷。若犯則皮毛閉塞。毒氣難洩。遂變紫黑而死。如渴用蔥白湯。以滋其渴。一。疹旣出現。色紅紫乾燥暗晦者。此火盛毒極。急用六一料或四物湯。去芐加紅花炒黃芩。一。出表已過三日而不消者。此內有虛熱。宜用四物湯。如有失血之候。加犀角末。一。前後有燒熱不退。飮食不進者。此血虛血熱也。宜用四物。而渴加麥門冬犀角末。嗽加瓜蔞仁。痰加貝毋陳皮。一。疹旣出現一二日而又沒者。此風寒所沖。毒風內攻。若不急治。則痒爛而死。急用消毒飮。又有被風寒之事。亦預用上方。一。現出三四日後。收退爲可。而若身體極熱。或急伏不出。或不起突。與肉齊平。或嗽或痢者。或帶紫不明。或一日出沒者。俱以發解爲主。急則用麻黃湯。緩則升麻葛根湯。加石羔黃芩。一。疹未快出。色白或泄瀉神昏氣低者。急用補元湯。一。潮熱初痛時。升麻葛根湯。加蘇葉蔥白一枚。出後則上方加黃芩地骨皮。消後則上方加黃連地骨皮。一。煩燥初痛時。升麻葛根湯。加紫蘇葉蔥白一枚。出後則黃連解毒湯加白虎湯。消後則上方加麥門冬地骨皮。一。譫語初痛時。升麻葛根湯。加辰砂益元末。出後則黃連解毒湯。調辰砂益元末。消後則燈心湯。和辰砂益元末。一。咳嗽初痛時。升麻葛根湯加麻黃。出後則涼膈飮加䓀莄地骨皮。消後則上方加䓀莄地骨皮五味子。一。喉痛宜用䓀莄湯。加玄蔘。如痛甚。如玄蔘牛蒡子山豆根汁。一。聲啞者。䓀莄湯。加防風荊芥玄蔘訶子。一。嘔吐者。五苓飮。加化斑湯。乾嘔加竹茹。夏日加黃連薑炒。一。消後餘勢不退內攻。循衣模床。譫狂神昏喪志者。急以升麻葛根湯或消毒飮。一。泄瀉初痛時。無妨升麻葛根湯。加五苓料而去桂。出後則黃連解毒湯。加五苓而去桂。消後則加導赤湯。一。泄瀉宜分新久寒熱。初則熱也。四苓料加木通。久則虛也。宜豆寇飮。加五倍子鶯束角燒灰。寒泄絕無。而若傷於冷。則宜用香砂理中湯。一。食積泄。米穀不化是也。三白湯加陳皮神曲山査肉砂仁黃連。一。挾痢者。勿論赤白。俱用黃連解毒湯。加炒白芍藥枳角。一。上吐下瀉者。以大淸心元治之。切勿用豆寇木香乾薑。一。便血初痛時。升麻葛根湯合犀角地黃湯。出後黃連解毒湯。加犀角地黃湯。消後上方加白芍藥酒炒。一。尿血初痛時。升麻葛根湯加木通。出後黃連解毒湯加木通。消後溺赤如泔濁。五苓料加車前子木通。一。口鼻血初痛時。升麻葛根湯加炒黑山桅。出後黃連解毒湯加便炒山桅。消後涼膈飮加山桅生芐犀角末。一。先熱而發喘者。三拗湯加煆石羔。一。疹消之時。雖不飮食。色若淡白潤澤則無妨。蓋熱毒未解。故不肯食。消後終不食。四物湯加神曲麥芽砂仁。一。夾斑者。小柴胡湯加當歸生芐夾丹。涼膈飮加當歸生芐。一。吐衂血。俱用犀角地黃湯。又血竭。五靈脂百草霜竝作末。白茅根煎水和用。一。出疹前後。腹痛而口吐淸水者。蟲氣也。急用安蛔理中湯或練根湯烏梅湯。又四君子檳榔各一錢。石雄黃五分。苦練根湯調服。又綠豆黑豆各一合。木瓜三片。烏梅三枚煎用。又忽然有難狀之氣。上沖胸脾。痰涎閉塞。呼呼喘促。如曳鋸聲。不知人事者。亦蟲毒也。急用治蟲諸法。終不差。生半夏末和酒醋用之。又雖無腹痛。四肢若苦痛。此亦蟲也。又試治蟲之法。此病。以蟲毒致敗者多。各別診察而治之。一。勿論前後。有渴症而甚者。宜用化斑湯一二貼。一。疹消後牙根腐爛。鼻血橫流者。此失血之症。四物湯加茵陳木通犀角末。以利小便。使熱毒下行。而如兼疳瘡色白胃敗。也不治。一。疹毒成瘡疼痛者。大連翹湯加牛蒡子防風金銀花。一。冬月若患疹者。恒飮熱沸酒。則雖不用藥。亦有善經者。一疹顆未出。面先靑黑者。此毒氣在內攻心也。急用內托飮消毒飮。不然必死。一。孕婦初痛時。宜四物湯倍加白木條芩艾葉。以安胎淸熱爲主。若胎氣上沖。急以苧根艾葉煎水。和檳郞末用之。更以芩木四物湯繼服。則疹易出而胎不危矣。大凡升麻葛根湯。非大汗之劑。而爲解表之藥。故能通暢皮膚。開豁腠理。使疹毒易出而易收。勿論四時。治疹之聖藥。而又爲通治之方。必以此爲主。而隨其症情之現出。的量加減爲可。至於預防之法。此方及蔘蘇飮香蘇等劑。和蘇合元一二箇。每月用五六貼。又四物湯單服亦妙。又單方三豆飮恒服。亦可。調攝禁忌。風寒水濕也。若不愼。則患時別症疊出。消後爲終身咳嗽。而或泄痢瘡腫等症。食物禁忌猪肉魚酒鷄狗等物。若犯之。則亦爲終身之咳嗽耳。○鎭川醫人南紀復疹疫方。疹疫總論。今年卽燥火之運。癍疹則心肺受邪氣鬱成癍。藥不過解表敗毒而已。難病則邪氣乘運。錯經妄行。藥不過通氣辟邪而已。然近世業醫者。但知逐症。不知天稟之不同。欲以依本方治病。豈不謬哉。稟賦之初。人有寒濕風熱之異。熱者。病雖寒症。不可以服熱藥。寒者。病雖熱症。不可以服寒藥。以熱治寒。以寒治熱。自是醫家之大經。而許多之人。勢難面面診察。故玆以平溫平涼之材。合爲通用數方。列書于左。庶或有補於萬一。而病亦有治不治。其一一責效。何敢望也。 二四丹。 桅子。酒泡四兩。 乾葛。 山査肉。各二兩。 麥門冬。去心。 升麻。 連翹。去仁。 鼠占子。炒。 犀角。 荊芥穗。 黃芩。 赤勺藥。 樺皮。燒存性各一兩。 紫蘇葉。 絲瓜。皮根子全者燒存性。 甘草。各五錢。 右爲末。入砂糖屑五兩。打糊和丸。橡實大。鏡面爲衣。烏梅蔥白湯化下。此藥專主癍疹。十歲以上日服二三丸。五六歲以上日服二丸。幼兒日服半丸或一丸。限四五日。或預用或始終用之。而主病者。看其病者氣質强弱。症之淺深。量其多少用之。大抵天稟寒者。人蔘湯化下。天稟熱者。竹葉湯化下。而人之貧富。有萬不同。只用梅蔥湯化下。若壯丁則不拘數用之。食物與疹後雜症。竝依本方治之。三香辟邪丹。 便香附。略炒。 蒼木。各三兩。 赤茯神。藿香。 鬼箭羽。 藜蘆。 靑木香。 陳皮。薑汁炒各二兩。 石雄黃。 鏡面。各一兩。 巴豆霜。 麝香。 甘草。各一錢。右爲末。糊和丸栗子大。金箔爲衣。淸酒化下一丸或二丸。此藥專主今年雜病奇怪之症。或家家預備。以救萬一焉。病若彌留累日。則始終用之無妨。